钦定古今图书集成/明伦汇编/官常典/第360卷 > 方震孺
## 钦定古今图书集成/明伦汇编/官常典/第360卷 > 方震孺

按《明外史》本传：“震孺，字孩未，寿州人。万历四十一年
进士。除沙县知县。举卓异，征授御史。熹宗嗣位，极陈
贪吏之害。俄上《三朝艰危疏》，中极言宫妾近侍，嚬笑
易假，窥瞷可虑。中旨频宣，恐成斜封隐祸。并报闻。初，
李选侍既移宫，御史贾继春、给事中孙国桢等倡杨
涟居功之说。而是时帝降两谕，言选侍凌虐圣母。震”
孺于天启元年上疏曰：“曩者《梃击》一案，王之采、陆大
受、张庭、李俸悉遭废斥，而东林叶茂才、董应举、赵南
星、魏云中、马孟祯、高攀龙、刘策、李邦华、刘宗周、鲍应
鳌，尽锢终身，亟宜召复。至杨涟之争移宫，可幸无罪，
不知何以有居功之说，交通之疑？此非特赐召对不
可，否则人且疑为矫窃。帝报两谕并出朕怀，有何交
通矫窃？”廷臣乃不敢言。其春，巡视南城。中官张晔、刘
朝被讼，魏忠贤为请，震孺不从，卒上闻。忠贤由是大
恨。辽阳破，远近震惊。震孺一日十三疏陈兵事。当是
时，辽东自广宁抵三岔河，军民尽窜。文武将吏畏出
关，无一骑东者。震孺独慷慨请犒师，言屡败之馀，人
心久涣。愿亟发帑金“二十万，特遣使者吊死扶伤，庶
几人心复收，感激思奋。”帝如其言。震孺以六月出关，
延见将士，人人慰劳，军民感悦。八月朔，遂有监军、巡
按之命。乃核军实，稽功罪，练士马，日无暇晷。有议三
岔河不可守，当退守广宁者。震孺言缩地百八十里
远，守孤城非便，宜驻兵镇武，以扼要冲。因荐裨将罗
一贯、刘征可用。俄言：“自有辽事以来，军法不严，进者
必死，退者必生，何苦自求死地。今广宁大户皆西奔，
将士亦驾马思遁，惧经略当关，多遣人侦间道。宜敕
宁前监军专斩逃军逃将，使三军归路绝，而后生路
可望也。”并从之。时经略熊廷弼与巡抚王化贞不相
能，诸监司率浮沉其间，疆事益坏，震孺调剂不得，屡
疏上闻。明年正月，震孺方莅前屯，化贞遂弃广宁遁。
列城闻之悉遁，独前屯旁近，以震孺在，得无动。乃严
谕守将设防，而身渡海。抵觉华岛，招参将祖大寿。大
寿方拥兵观望，震孺握手与语，誓保富贵。大寿感泣，
与俱归，获兵万馀，锱重无算。震孺之为巡按也，资浅，
特以才用，震孺辞不得。广宁之败，罪不由震孺。主事
徐大化者，事魏忠贤，知忠贤恶之，承风力诋震孺，震
孺疏辨。都御史邹元标保持之，乃得请告去。已而枢
辅孙承宗劾广宁失事诸臣，并及震孺。都御史赵南
星论先后按辽御史，罪，亦及震孺，因请下承宗核实。
承宗复言震孺无罪，乃已。五年，忠贤党御史郭兴治，
诬劾其按辽时赃私，遂逮下诏狱掠治，坐赃六千有
奇。移法司拟罪，欲置之死。尚书李养正、御史练国事
王业浩持之，狱三上，卒拟绞。忠贤憾不置，诬与刘铎
交通，共为咒诅，竟坐大辟。六年秋，当行刑，会皇子生，
获免。明年庄烈帝嗣位，释还。言官多请召用，有尼之
者，不果。震孺初入台，意气凌厉，不顾利害。后遭挫折，
深自韬晦，无复用世志。崇祯八年春，流贼犯寿州，州
长吏适迁秩去，震孺倡士民固守，城获全。明年冬，贼
再𨅬江北，独不敢逼寿。巡抚史可法上其功，久之，用
为岭西参议。有裨将踞廉州叛，单骑谕降之。十六年
冬，擢右佥都御史，巡抚广西。京师陷，震孺恸哭，即率
师勤王。马士英惮之，敕还镇，竟忧愤而卒。